Seth Meyers til VG: – Jeg kom meg ut før jeg ble kalt bestefar
Den 26. mai kommer Meyers på sitt første Norgesbesøk, og den prisbelønte humoristen går på scenen på Folketeateret i Oslo. – Jeg har alltid hatt lyst til å se Norge. Og så visste jeg at jeg skulle ha en uke fri, så jeg ringte agenten min og foreslo at vi kunne ta med stand-up-showet og reise til Europa, og da i hovedsak Norge. Stockholm, Helsinki og København har jeg sett, så det er bare Norge som gjenstår, sier Meyers til VG. Informasjonen rundt det kommende showet har vært vag - men Meyers kan nå fortelle at det vil ligne hans amerikanske versjon - takket være at nordmenn er så smarte. – Jeg har drevet med stand-up i ti år, og jeg elsker å stå på scenen. Jeg har hatt mange show foran europeiske publikum, og de virker oppegående og smarte - og så virker det som om de vet litt om amerikansk politikk. Det forenkler, for da trenger jeg ikke å endre på showet. – Jeg begynner å glede meg av bare tanken på Norge, og at jeg kan ha norske fans, ler han.I 2014 fikk Meyers en av de mest prestisjefylte jobbene i den amerikanske humorverdenen. Da tok han over programlederjobben i NBCs «Late Night», etter Jimmy Fallon. YouTube:«Late Night with Seth Meyers» I et drøyt år har han nå ledet «Late Night», og det har vært både vanskeligere og lettere enn han forestilte seg. – Det som har vært lettere enn jeg så for meg er å gjøre selve intervjuene. Det er det som ligger langt unna det jeg gjorde på SNL. Men i halve programmet går man etter materiale, og når det da er klart for den siste halvdelen som består av intervjuer, så føles det ut som om jobben er ferdig. Det vanskeligste har vært å komme opp med materiale. De beste showene er jo de som er ferske, så man leter jo i avisen og på TV-sendingene. Hvis man klarer å få med nyheter fra den dagen, så er det bra. Andre dager føles det ut som om kontoret brenner. – Du har brukt mye tid på å pønske ut vitser av overskrifter, klarer du å se eller lese nyheter uten å lete etter vitsen i saken? – Nei, sier han og ler før han fortsetter: – Kona mi, Alexi, vil nok også ha det til at det ikke bare gjelder nyheter - også det hun sier. Når vi krangler skal hun ha det til at hun kan se i øynene mine når noe hun sa blir inkorporert i en sketsj eller som en spøk i stand-up-showet. Men folk sier at ingen PR er dårlig PR, og det tror jeg hun er enig i. Så lenge hun blir nevnt er hun fornøyd, sier han spøkefullt. Talkshow-konseptet er så inkorporert i amerikansk TV at vertene etter hvert bare går etter fornavn: Dave, Jay eller Jimmy. Og de kan sitte i samme stol lenge. David Letterman ledet showet i 11 år, Conan O'Brian i 16 år og Jimmy Fallon i 6 år - hvor lenge vil Meyers sitte i samme stol? – Det der er rart. Når jeg startet i «Saturday Night Live» så trodde jeg hver uke ville bli den siste, og plutselig hadde jeg vært der i 12,5 år. Jeg klarer ikke å se det for meg, men jeg vil jo gjerne sitte der en stund.41 år gamle Seth Meyers slo gjennom i det klassiske amerikanske TV-programmet «Saturday Night Live», der han debuterte i 2001. Fem år senere ble han et av programmets nyhetsankere, og etter 13 sesonger takket han for seg. Det var ikke lett. – Det var nesten umulig. Det eneste som gjorde det lettere var at «Late Night» holder til i samme bygg. Men med det sagt så innså jeg at jeg var den eldste fyren i rommet. Det var på tide å takke for seg når jeg ikke lenger skjønte hva de yngre snakket om, og hvilke apper de bruke. Jeg kom meg ut i tide. Jeg kom meg ut før de begynte å kalle meg bestefar. Han har i flere intervjuer uttalt at alt etter «SNL» ville bli kjedelig. Det står han imidlertid ikke for lenger. – Jeg skulle ønske at det var mer kjedelig. Jeg tror ikke jeg skjønte hvor intenst det ville være. På SNL, når du hadde laget et skikkelig bra show, så kunne du slappe av på søndag og bare være fornøyd. Nå må man videre med en gang. Selv med et stort fokus på «Saturday Night Live», og «Late Night» har Meyers funnet tid til å bygge en karriere ved siden av humorinstitusjonen, og han har vært med i serier som «The Awesomes», «The Office» og «The Mindy Project». Han har også skrevet manuset til flere at Hollywoods store prisutdelinger, blant annet fjorårets Emmy-utdeling, og nå reiser han rundt på stand-up-turné. – Når jeg får en uke fri slik som i slutten av mai, så vil jeg ta med stand-up-showet og se verden. Det er slik jeg slapper av. Når jeg tenker på det, så blir jeg ikke stresset fordi det er så mye annet som skjer. Jeg tenker på det, og så begynner jeg å glede meg vilt. Det blir min måte å stresse ned på. «Late Night with Seth Meyers» blir besøkt av stjerner som Rita Ora, Kit Harington, Lena Dunham, Christina Aguilera, Jennifer Lopez, William Macy og Glenn Close. Showet lar også seerne ta en titt bak kulissene på programmets Instagram, og YouTube-kanal.
Komikeren Seth Meyers (41) forteller at det nesten var umulig for ham å forlate «Saturday Night Live», men han innså samtidig at han var blitt den eldste fyren i rommet.